TWZ เตรียมรับรู้รายได้โซลาร์ฟาร์ม3แห่ง กำลังการผลิต15MW ราว120ลบ./ปี
TWZ คาดรับรู้รายได้จากพลังงานทดแทนราว 120 ลบ./ปี จากโครงการโซลาร์ฟาร์มสหกรณ์ จำนวน 3 โครงการ รวมกำลังการผลิต 15 MW
20 ก.ค. 2560

นางปิยะนุช รังคสิริ ประธานกรรมการบริหาร บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า บริษัทประเมินว่าจะสามารถรับรู้รายได้จากธุรกิจพลังงานทดแทนปีละประมาณ 120 ล้านบาท คิดเป็นอัตรากำไรประมาณ 40-50% หรือประมาณปีละ 50-60 ล้านบาท จากการดำเนินโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (โซลาร์ฟาร์ม) รวม 3 โครงการ กำลังการผลิตรวม 15 เมกะวัตต์ (MW) ผ่านบริษัทเกียร์ คอร์ปอเรชั่น จำกัด ซึ่ง TWZ ถือหุ้นในสัดส่วน 99.99%
ทั้งนี้ คำนวณการรับรู้รายได้เชิงพาณิชย์จากการขายไฟฟ้า จำนวน 5 เมกะวัตต์ สร้างรายได้ประมาณปีละ 40 ล้านบาท และมีกำไรสุทธิเฉลี่ยเกือบ 20 ล้านบาทต่อปี
สำหรับโครงการแรกในเฟสแรก เป็นโครงการที่บริษัทเกียร์ฯ ได้เข้าซื้อหุ้นสามัญในบริษัท มาสเทค ทูล แอนด์ เซอร์วิส จำกัด หรือมาสเทค (MASTECH) ซึ่งดำเนินธุรกิจในโครงการผลิตไฟฟ้าจากพลังงานแสงอาทิตย์ ตามสัญญาให้ผู้สนับสนุนโครงการดำเนินโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์ภาคการเกษตร พ.ศ.2558
โดย MASTECH เป็นผู้สนับสนุนโครงการในการดำเนินการจัดหาวัสดุ อุปกรณ์การก่อสร้างการทำสัญญาขายไฟฟ้าให้กับการไฟฟ้าส่วนภูมิภาค (กฟภ.)  ซึ่งโครงการตั้งอยู่ที่สหกรณ์ผู้เลี้ยงโคนมหินซ้อน จำกัด ตำบลวังม่วง อำเภอวังม่วง จังหวัดสระบุรี โดยได้ดำเนินการขายไฟฟ้าเชิงพาณิชย์ กำลังผลิตรวม 5 เมกะวัตต์ เรียบร้อยแล้ว
ส่วนอีก 2 โครงการในเฟสที่ 2 เป็นโครงการผลิตไฟฟ้าจากโซลาร์ฟาร์ม สำหรับหน่วยงานราชการและสหกรณ์ภาคการเกษตร ระยะที่ 2 นั้น ได้มีสหกรณ์การเกษตรเพื่อการตลาดลูกค้า ธ.ก.ส. ขอนแก่น จำกัด และ สหกรณ์ประมงจังหวัดบุรีรัมย์ จำกัด ที่จับสลากได้และผ่านการคัดเลือกในการยื่นข้อเสนอขอขายไฟฟ้า โครงการละ 5 เมกะวัตต์ รวมเป็น 10 เมกะวัตต์
โดยบริษัท เกียร์ คอร์ปอเรชั่น จำกัด บริษัทลูกของ TWZ ได้ตกลงเข้าถือหุ้นบริษัท บีม คอร์ปอเรชั่น จำกัด และ บริษัท ชายน์ เอนเนอร์จี จำกัด ซึ่งเป็นผู้สนับสนุนโครงการโซลาร์ฟาร์ม ภาคสหกรณ์การเกษตรทั้งสองแห่งนี้ นอกจากนี้ บริษัท เกียร์ฯ ยังมีโอกาสที่จะได้ลงทุนเพิ่มเติมในบริษัทผู้สนับสนุนโครงการอื่นที่อยู่ระหว่างการเจรจาด้วย
“การลงทุนในโรงไฟฟ้าพลังงานแสงอาทิตย์เพิ่มเติมอีก 10 เมกะวัตต์ ถือเป็นการต่อยอดกับโครงการโซลาร์ฟาร์มโครงการแรก รวมทั้ง 3 โครงการ จะมีกำลังการผลิต 15 เมกะวัตต์ ซึ่งสร้างรายได้ให้กับ TWZ ราว 120 ล้านบาท ซึ่งเป็นรายได้ที่มีความมั่นคงในระยะยาว”นางปิยะนุช กล่าว